سوریه-ده 12-جی ایلینی آرخادا قویان وطنداش محاربه‌سینده مئدیا قوروم‌لاریندا چالیشان 715 نفر هلاک اولوب.
سوریه اینسان حاق‌لاری شبکه‌سی (SNHR) 3 می دونیا مطبوعات آزادلیغی گونو ایله باغلی سوریه-ده سیویل شخص‌لره قارشی حقوق پوزونتولارینی سندلشدیرن راپورو درج ائدیب.
راپورا گؤره، سوریه-ده وطنداش محاربه‌سی‌نین باشلادیغی 2011-جی ایلین مارسیندان بو یانا مئدیا اورقان‌لاریندا چالیشان 6 قادین و 9 خاریجی اولماقلا عمومی‌لیکده 715 نفر اؤلدورولوب.
بشار اسد حکومتی و ایرانین دستکلدیگی خاریجی ترورچو قروپ‌لار سؤزوگئدن دؤورده 5-ی خاریجی و 1-ی قادین اولماقلا، عمومی‌لیکده 553 مئدیا ایشچی‌سینی قتله یئتیریب. حاکمیته دستک وئرن روسیانین هاوا ضربه‌لری نتیجه‌سینده ایسه 24 مطبوعات امکداشی حیاتینی ایتیریب.
وطنداش محاربه‌سی زامانی ترور تشکیلاتی داعش 3-و اجنبی، 2-سی قادین اولماقلا 64 مطبوعات ایشچی‌سینی اؤلدوروب.
پ.کا.کا/ی.پ.گ ترورچولاری 4 مطبوعات منسوبونو، حربی موخالیف و حکومت علیهداری سلاح‌لی قروپ‌لار ایسه 3-و قادین اولماقلا 34 مطبوعات ایشچی‌سینی قتله یئتیریب‌لر.
داعشه قارشی اولوسلار آراسی کوالیسیونون هوجوم‌لاریندا 1 مطبوعات ایشچی‌سی حیاتینی ایتیریب، 1-ی اجنبی اولماقلا 35 مطبوعات ایشچی‌سی نامعلوم قروپ‌لار طرفیندن اؤلدورولوب.
سوریه-ده وطنداش محاربه‌سی باشلایان‌دان بو یانا مئدیا ساحه‌سینده چالیشان 1309 نفرین ساخلانیلدیغی بیل‌دیریلن راپوردا 9-و قادین، 17-سی اجنبی اولماقلا عمومی‌لیکده 471 مطبوعات نوماینده‌سیندن خبر یوخ‌دور.
